Lars Boje Mathiesen (BP), 2026-01-29:
Det største bluffnummer i dansk politik er det, jeg kalder udlændingepolitikken og den måde, som man italesætter den på over for den danske befolkning.
I årevis har danskerne fået tudet ørerne fulde med, at asylpolitikken er en midlertidig ting, hvor folk kommer hertil, og så skal de hjem igen, når det er sikkert i deres hjemland.
Men debatten i dag afslører jo, at Folketinget udmærket godt er klar over, at de har stukket en plade til den danske befolkning, og at det overhovedet ikke passer.
For virkeligheden bag den politik, man fører, er, at når folk kommer hertil på asyl, så ryger de på permanent ophold og kan få et statsborgerskab på et tidspunkt.
Den midlertidige asylpolitik er blevet til en indvandringspolitik.
Danskerne ved det godt, de kan godt se det, for man kan bare kigge på den demografiske udvikling siden engang fra 1980'erne, til hvor vi står henne nu – en demografisk udvikling, som kommer til at ende fatalt for Danmark og sammenhængskraften i vores land.
Men når man stiller spørgsmål ind til, om vi kan ændre noget i Folketinget, så kan vi ikke få et klart svar.
Har det her danske Folketing overhovedet mulighed for selv at bestemme udlændingepolitikken, eller er vi også her bundet af konventionerne?
Vi har en statsminister, som gerne vil presse konventionerne, når det kommer til at udvise kriminelle udlændinge, men når man spørger til det grundlæggende asylsystem, og om vi i Danmark kan sikre, at folk, der kommer hertil, skal være her midlertidigt, og at de, når det er sikkert i deres hjemland, skal rejse hjem igen, så er svaret nej, altså at det kan vi åbenbart ikke.
Men så er det jo det, statsministeren og regeringen skal gå ud og sige til danskerne.
Det er det, Venstre, som har haft ansvaret, Konservative, som har haft ansvaret, Dansk Folkeparti, som sad som parlamentarisk grundlag, LA, SF, Radikale Venstre og alle dem, som har været en del af magten de sidste 20 år, trænger til, nemlig at være ærlige over for danskerne og sige, at den plade, man har stukket danskerne om, at asylpolitikken er midlertidig: Desværre, kære danskere, det passer ikke, det var opportunt for os at sige noget, men nu er det tid til, at vi fortæller jer sandheden, nemlig at det er den ikke.
Jeg har stillet spørgsmål her: Kan det danske Folketing forlænge perioden, hvor det er midlertidigt, man er her, til 15 år, til 20 år, til 30 år, når man er kommet hertil på asyl?
Muligvis er der tale om nogle konventioner.
Men er det reelt set konventioner, som sætter begrænsninger for, hvilken udlændingepolitik Danmark kan føre, og som gør, at asylpolitikken fører til permanent ophold, som bliver til statsborgerskab?
Så skal man jo være ærlig over for danskerne og sige: Vi kan ikke ændre på det her, før vi træder ud af de her konventioner.
Det er jo ikke de samme konventioner, som statsministeren står og taler om, når vi snakker om udenlandske kriminelle.
Dem her har hun ikke sagt hun er villig til at tage et opgør med.
Og hvis man ikke er villig til at tage et opgør med dem her, er man heller ikke villig til at gøre det, der er nødvendigt for at ændre den demografiske udvikling i Danmark, og så har man grundlæggende svigtet sit ansvar for Danmark.
Længere er den ikke.